Heilsan til Heðin Mortensen fráfarandi ÍSF forseta Góða samkoma–góði Heðin Eitt tíðarskeið er runnið, ein epoka er farin, nú Heðin leggur frá sær. Eitt tíðarskeið, sum hevur verið merkt av framtøkum fyri føroyskan ítrótt. Eitt tíðarskeið upp á 28 ár, har mangt er hent, og har mangt er broytt. Tá ið Heðin tók við í 1980, vóru níggju ítróttagreinar umboðaðar í ÍSF, nú er talið 24. Og í formanstíð hansara er talið á ítróttafeløgum økt úr 71 upp í 110. Í 1980 var bert tað eina sersambandið í føroyskum ítrótti, FSF, sum varð stovnað í 1979. Hendan nýmenning hevur merkt, at ábyrgdin av rakstrinum varð latin upp í hendurnar á sersambondunum. Meðan ÍSF, sum meginfelagsskapur, hevur røkt samstarvið við myndugleikarnar og umboðað Føroyar í ítróttaviðurskiftum við aðrar tjóðir. Tað er serstakliga ein altjóðagerð, sum hevur merkt føroyskan ítrótt hesi 28 árini. At tín starvstíð er blivin so rúm, eigur at verða tær til rós. Tú ert hugagóður og hevur serstøk evni at tillaga teg umstøðurnar. Tú ert ágrýtin og arbeiðssamur. Tí starvið, sum ÍSF forseti, hevur altíð og er enn ólønt. Tú fert heilhjartaður uppí alt, sum tú tekst við. Sum borgarstjóri í Havn ert tú vorðin ein ímynd av Havnini–mestsum ein Havnarmaður við stóra H. Men kann tað kennast, sum ein andsøgn, tí mong, serliga tey yngru ættarliðini, neyvan geva sær far um, at tú ert tvørámaður. Nú Heðin fer frá, letur hann frá sær eitt gott og vælskipað ítróttasamband. Føroyski ítrótturin hevur ongantíð havt so góðar karmar, við kappingum alt árið og góðum umstøðum, at íðka ítrótt kring landið. Og avbjóðingarnar hjá okkara ítróttafólki hava ongantíð verið so stórar. Menningin av føroyskum ítrótti hevur allar fyritreytir at halda fram. Og lunnar eru lagdir undir dreyminum um, at Føroyar fáa olympiskan limaskap og føroysk ítróttafólk kunnu umboða Føroyar við olympisku leikirnar. Ofta verður tikið til, at aftan fyri ein sterkan mann, stendur ein enn sterkari kvinna. Soleiðis hevur verið hjá Heðin, øll hesi árini hevur hann verið sera væl stuðlaður av Hjørdis. At enda vil eg ynskja tær Heðin til lukku við einum góðum avriki og ynskja tær og familjuni alt tað besta framyvir.